
Text rozhodnutia
Súd: Krajský súd Bratislava Spisová značka: 15Co/136/2011 Identifikačné číslo súdneho spisu: 1109208552 Dátum vydania rozhodnutia: 30. 01. 2012 Meno a priezvisko sudcu, VSÚ: JUDr. Martin Murgaš ECLI: ECLI:SK:KSBA:2012:1109208552.1 ROZSUDOK V MENE SLOVENSKEJ REPUBLIKY Krajský súd v Bratislave v senáte zloženom z predsedu senátu JUDr. Martina Murgaša a členov senátu JUDr. Romana Bolebrucha a JUDr. Aleny Svetlovskej v právnej veci žalobkyne: Slovenská lekárska komora, Dobšinského ul. č. 12, Bratislava, zast. JUDr. Ondrejom Škodlerom, advokátom, Pri Suchom mlyne č. 56, Bratislava, proti žalovanému: C.. I. Y., bytom E. XX/D, J., o 66,39 eur s prísl., na odvolanie žalovaného proti rozsudku Okresného súdu Bratislava I, č. k. 25C 271/2009 - 26 z 23. apríla 2010, v spojení s uznesením č. k. 25C 271/2009-37 zo 7. júla 2010, pomerom hlasov 3 : 0 takto r o z h o d o l : Odvolací súd rozsudok súdu prvého stupňa v napadnutej časti p o t v r d z u j e. Žalovaný je povinný nahradiť žalobkyni k rukám advokáta JUDr. Ondreja Škodlera trovy odvolacieho konania v sume 42,95 eur do troch dní. o d ô v o d n e n i e : Napadnutým rozsudkom súd prvého stupňa zrušil platobný rozkaz z 27. 2. 2009, č. k. 17Ro 27/2009-10 a uložil žalovanému povinnosť zaplatiť žalobkyni 66,39 eur s úrokom z omeškania vo výške 7 % ročne od 1. 3. 2006 do zaplatenia a trovy konania vo výške 69,91 eur k rukám právneho zástupcu JUDr. Ondreja Škodlera, všetko do troch dní od právoplatnosti rozsudku. Súd prvého stupňa mal za preukázané, že žalovaný sa stal členom bývalej Slovenskej lekárskej komory, ktorá sa transformovala na súčasnú žalobkyňu. Z titulu členstva mu vznikla povinnosť uhrádzať členský príspevok vo výške určenej podľa vnútorných predpisov komory, pričom na základe rozhodnutia Snemu Slovenskej lekárskej komory konaného 3. 12. 2005 bola stanovená výška členských príspevkov na rok 2006 a ich splatnosť totožne s výškou a dátumom splatnosti ako v roku 2005, keď podľa uznesenia č. US/1/12/2004 z 11. 12. 2004 predstavoval členský príspevok pre člena Slovenskej lekárskej komory vo veku do 30 rokov 1.000,- Sk, pre člena vo veku nad 65 rokov, nepracujúceho dôchodcu, ženu na materskej dovolenke a nezamestnaného 200,- Sk a pre ostatných členov 2.000,- Sk. Splatnosť členského príspevku bola stanovená k 28. 2. 2005. Z takto zisteného skutkového stavu vyvodil záver, že žalovanému ako členovi bývalej Slovenskej lekárskej komory titulom členstva vznikla povinnosť platiť členský príspevok vo výške určenej a schválenej Snemom žalobkyne, pričom tento na rok 2006 predstavoval sumu 66,39 eur. Žalovaný si svoju povinnosť uhradiť členský príspevok nesplnil a preto súd prvého stupňa žalobe vyhovel. O úrokoch z omeškania rozhodol podľa § 517 ods. 1 veta prvá, ods. 2 Obč. zák. a podľa § 3 nariadenia vlády č. 87/1995 Z. z.. O trovách konania rozhodol podľa § 142 ods. 1 O. s. p.. Proti tomuto rozsudku podal odvolanie žalovaný a napadol ním výrok, ktorým bolo žalobe vyhovené. Navrhol, aby odvolací súd rozsudok súdu prvého stupňa v napadnutej časti zmenil a žalobu zamietol. Uviedol, že v roku 2006 nebolo členstvo v Slovenskej lekárskej komore zo zákona povinné a preto členský príspevok neuhradil a nevidí ani dôvod, prečo by ho uhradiť mal. Mal za to, že nikoho nie je možné proti jeho vôli nútiť byť členom nejakej organizácie a nerozumie ako môže žalobkyňa vymáhať peniaze v čase, keď členstvo už povinné nebolo. Žalobkyňa vo vyjadrení k odvolaniu navrhla, aby odvolací súd napadnutý rozsudok potvrdil. Odvolací súd, ktorý bol viazaný rozsahom a dôvodmi odvolania (§212 ods. 1 O. s. p.), preskúmal napadnutý rozsudok, prejednal odvolanie bez nariadenia pojednávania podľa § 214 ods. 2 O. s. p. a dospel k záveru, že odvolanie nie je dôvodné. V zmysle § 43 ods. 1, 2 zák. č. 578/2004 Z. z. o poskytovateľoch zdravotnej starostlivosti, zdravotníckych pracovníkov, stavovských organizáciách v zdravotníctve sa zo Slovenskej lekárskej komory zriadila Slovenská lekárska komora podľa tohto zákona, pričom Slovenská lekárska komora združuje lekárov, ktorí sú jej členmi. Podľa § 95 ods. 3 zák. č. 578/2004 Z. z. člen komory, ktorý bol ku dňu účinnosti tohto zákona členom komory zriadenej podľa doterajších predpisov sa stal členom komory podľa tohto zákona. Podľa § 50 ods. 3 zákona č. 578/2004 Z. z. členstvo v Slovenskej lekárskej komore bolo od 1. 1. 2005 dobrovoľné, pričom podľa § 51 ods. 2 písm. a/ citovaného zákona komora vyčiarkne zo zoznamu členov zdravotníckeho pracovníka, ak písomne požiadal o vyčiarknutie zo zoznamu členov. Z obsahu spisu vyplýva, že Snem Slovenskej lekárskej komory uznesením č. US/1/12/2004 schválil členský príspevok na rok 2005 v nasledujúcej výške: člen komory do veku 30 rokov - 1.000,- Sk, vo veku nad 65 rokov, alebo nepracujúci dôchodca, žena na materskej dovolenke, nezamestnaní - 200,- Sk, ostatní členovia - 2.000,- Sk, pričom deň splatnosti členského bol k 28. 2. 2005. Snem Slovenskej lekárskej komory, ktorý sa konal 3. 12. 2005 uznesením č. 8 schválil členské príspevky na rok 2006 vo výške a štruktúre r. 2005. Z obsahu spisu ďalej vyplýva, že žalovaný je od 1. 1. 2005 zamestnancom Fakultnej nemocnice s poliklinikou Bratislava, pričom za rok 2006 neuhradil členský príspevok vo výške 2.000,- Sk (66,39 eur) a ani nepožiadal žalobkyňu o vyčiarknutie zo zoznamu členov zdravotníckeho pracovníka. Odvolací súd sa stotožňuje so záverom súdu prvého stupňa, že žalovaný bol členom bývalej Slovenskej lekárskej komory a následne aj členom jej nástupcu. Členstvo v Slovenskej lekárskej komore je od 1. 1. 2005 dobrovoľné a preto v prípade, že žalovaný nechcel byť členom žalobkyne mal možnosť v zmysle § 51 ods. 2 písm. a/ zák. č. 578/2004 Z. z. požiadať o vyčiarknutie zo zoznamu členov zdravotníckeho pracovníka. Žalovaný však o vyčiarknutie zo zoznamu členov zdravotníckeho pracovníka nepožiadal a preto mu ako členovi Slovenskej lekárskej komory vznikla povinnosť zaplatiť členský príspevok za rok 2006 vo výške 2.000,- Sk (66,39 eur). Správne preto súd prvého stupňa žalovaného zaviazal povinnosťou uhradiť členský príspevok vo výške 66,39 eur. K odvolacím námietkam žalovaného treba uviesť, že žalovanému vzniklo členstvo v Slovenskej lekárskej komore ex lege v zmysle zákona č. 219/2002 Z. z. Tento zákon bol zrušený zákonom č. 578/2004 Z. z. Ku dňu nadobudnutia účinnosti tohto zákona bol žalovaný členom komory zriadenej podľa zák. č. 219/2002 Z. z. a v zmysle § 95 ods. 3 zák. č. 578/2004 Z. z. sa dňom účinnosti tohto zákona stal ex lege členom komory zriadenej podľa neho. Zák. č. 578/2004 Z. z. v § 50 ods. 3 zakotvuje dobrovoľnosť členstva v Slovenskej lekárskej komore. Princíp dobrovoľnosti členstva je vyjadrený možnosťou slobodne požiadať o vyčiarknutie zo zoznamu členov (§ 51 ods. 2 písm. a/ zák. č. 578/2004 Z. z.). Žalovaný tak neurobil a preto mu vznikla povinnosť zaplatiť členský príspevok za rok 2006. Z uvedeného vyplýva, že rozsudok súdu prvého stupňa je vecne správny a preto ho odvolací súd v napadnutej časti potvrdil podľa § 219 ods. 1 O. s. p.. O trovách odvolacieho konania odvolací súd rozhodol podľa § 142 ods. 1 v spojení s § 224 ods. 1 O. s. p. a priznal ich náhradu úspešnej žalobkyni. Trovy odvolacieho konania pozostávajú z trov právneho zastúpenia žalobkyni. Jej právny zástupca v odvolacom konaní vykonal jeden úkon právnej služby (vyjadrenie k odvolaniu) za 16,60 eur podľa § 10 ods. 1 v spojení s § 14 ods. 1 písm. e/ vyhl. č. 655/2004 Z. z. + 1 x režijný paušál 7,41 eur, jeden úkon právnej služby (účasť na pojednávaní dňa 30. 1. 2012) za 4,15 eur podľa § 10 ods. 1 v spojení s § 14 ods. 5 písm. b/ vyhl. č. 655/2004 Z. z. + 1 x režijný paušál 7,63 eur + 20 % DPH 7,16 eur. Spolu teda trovy právneho zastúpenia žalobkyne predstavujú 42,95 eur (16,60 + 7,41 + 4,8 + 4,15 + 7,63 = 42,95). Poučenie: Proti tomuto rozsudku odvolanie nie je prípustné.

